Konseye Prezidan Trump pou Afè Emisferik yo, Mauricio Claver-Carone, Fikse Pozisyon Washington Parapò ak Venezuela
M. Claver-Carone ensiste pou l di "Nicolas Maduro genyen yon chans a-pa e serye pou l aksepte yon tranzisyon pasifik epi jwenn yon mwayen pou l wete l kò l."
WASHINGTON, DC — Direktè biwo pou emisfè oksidantal nan Konsèy Sekirite Nasyonal La Mezon Blanch la, Mauricio Claver-Carone, bay kolèg nou nan sèvis lang espayòl la, Bricio Segovia, yon entèvyou kote konseye a santre atansyon li totalman sou sitiyasyon an nan Venezuela. Nan okazyon sa a, Misye Claver-Carone touche anpil aspè kriz k ap devlope nan peyi sid-ameriken an. Li di, antwòt: “Lezetazini pare pou l mete tout garanti a la dispozisyon Nicolas Maduro si li vle fasilite yon tranzisyon pasifik nan Venezuela... Maduro reprezante yon blokaj pou demokasi nan Venezuela; e Washington kenbe tout opsyon sou tab la. Pami opsyon sa yo gen plis sanskyon ki kapab genyen move konsekans sou sektè petwolye a.” Pou kounyea, daprè konseye prezidansyèl Mauricio Claver-Carone, “otorite ameriken yo ap tann pou Juan Guaido nonmen reprezantan diplomatik li yo... epi kòmanse aplike Atik 333 konstitisyon an pou l òganize eleksyon demokratik nan Venezuela. Konseye prezidansyèl la ensiste pou l di Nicolas Maduro genyen yon chans a-pa e serye pou l aksepte yon tranzisyon pasifik epi jwenn yon mwayen pou l wete l kò l. Malgre dezas ekonomik ki egzisite o Venezuela a, Lèzetazini dispoze totalman travay avèk Maduro e ak gwoup Maduro a pou ede peyi a antre nan yon pwosesis demokrasi, libète ak pwosperite.” Pou sa ki gen rapo a wòl Fòzame Venezuelyèn yo nan peryòd tranzisyon an, konseye Claver-Carone di Lavwadlamerik: “Lame venezuelyèn nan gen yon opòtinite pou l pwoteje lòd konstitisyonèl la. Yon fòzame pa ta dwe janm genyen pou l jwe wòl egzekitan volonte yon grenn moun, yon moun ki pa t menm elu; an plis de sa, moun nan pa ta dwe janm redefini wòl lame pou fè l ap kraze-zo pwòp pèp li ankò. Poutèt sa, mwen espere militè yo va pran dispozisyon pou yo pwoteje lòd konstitisyonèl la, apresye òf amnisti a epi pwoteje kòmandan-an-chèf konstitisyonèl yo a ki se Juan Guaido.”